ເມື່ອວັນທີ 1 ເດືອນສິງຫາ 2019, ທາງສູນກາງອົງການພຸດທະສາສນາໄດ້ມີພິທີເປີດຫ້ອງການຄະນະກຳມາທິການພົວພັນຕ່າງປະເທດຂຶ້ນ ທີ່ຫໍທັມມະສະພາ ວັດພຣະທາດຫລວງເໜືອ. ເປັນປະທານເຂົ້າຮ່ວມຝ່າຍພຣະສົງໂດຍ ຍາທ່ານໃຫຍ່ ມະຫາງອນ ດຳລົງບຸນ ປະທານສູນກາງອົງການພຸດທະສາສນາສຳພັນລາວ ແລະໃຫ້ກຽດເປັນປະທານຝ່າຍຄະຣາວາດໂດຍ ພະນະທ່ານແສງເພັດ ຮຸ່ງບຸນຍວງ ຮອງລັດຖະມົນຕີກະຊວງການຕ່າງປະເທດ. ນອກນີ້ກໍມີຕາງໜ້າຈາກກະຊວງພາຍໃນແລະສູນກາງແນວລາວສ້າງຊາດ ພ້ອມດ້ວຍຄູບາອາຈານແລະຄອບຄົວການນຳ, ພຣະສົງຈາກສະຫະພາບມຽນມ້າ ແລະຕົວແທນຈາກມະຫາຈຸລາລົງກອນຣາຊະວິທະຍາໄລແຫ່ງຣາຊະນາຈັກໄທ ກໍໄດ້ເຂົ້າຮ່ວມເພື່ອເປັນສິລິມຸງຄຸນແລະເປັນສັກຂີພະຍານແຫ່ງຫວັດສາດທາງພຸດທະສາສນາໃນການບໍລິຫານງານ ຄະນະສົງລາວໃນຍຸກປັດຈຸບັນ.
ຜ່ານມາອົງການພຸດທະສາສນາສຳພັນລາວ ມີ 4 ຄະນະກຳມາທິການໃຫຍ່ຄື: ກຳມາທິການປົກຄອງສົງສູນກາງ, ກຳມາທິການສຶກສາສົງສູນກາງ, ກຳມາທິການເຜີຍແຜ່ສີລະທັມແລະວິປັດສະນາກຳມະຖານ, ກຳມາທິການສາທາລະນູປະການ, ແລະທີ່ສ້າງຕັ້ງຂຶ້ນໃໝ່ນີ້ແມ່ນ ກຳມາທິການພົວພັນຕ່າງປະເທດ ໂດຍໄດ້ຜ່ານການເຫັນດີມີມະຕິເປັນເອກະສັນຈາກກອງປະຊຸມໃຫຍ່ຂອງສູນກາງອົງການພຸດທະສາສນາສຳພັນລາວທີ່ໄດ້ຈັດຂຶ້ນໃນຕົ້ນປີ.
ເນື່ອງຈາກວ່າ ຄະນະກຳມາທິການຕ່າງປະເທດນີ້ ເປັນຂະແໜງງານໜຶ່ງທີ່ມີຄວາມສຳຄັນຮັບຜິດຊອບວຽກງານການພົວພັນຕ່າງປະເທດ ຕ້ອງໄດ້ຮຽນຮູ້ ແລະນຳໃຊ້ພາສາຕ່າງປະເທດໄດ້ໃນລະດັບດີພໍສົມຄວນ ພ້ອມທັງມີຄວາມຮູ້ທາງຫລັກການທູດ. ສະນັ້ນ ທາງຫ້ອງການສູນກາງ ອພສ ຈິ່ງໄດ້ຄັດເລືອກເອົາບັນດາພຣະສົງທີ່ມີຄວາມຮູ້ຄວາມສາມາດແລະມີຄຸນສົມບັດດີ ມີຈິດໃຈກວ້າງຂວາງ ພ້ອມທີ່ຈະເສຍສະລະເຮັດໜ້າທີ່ເພື່ອຕາງໜ້າໃຫ້ແກ່ປະເທດຊາດແລະພຣະພຸດທະສາສນາໃນລາວ ຈິ່ງໄດ້ຄັດເລືອກເອົາຜູ້ທີ່ມີຄຸນສົມບັດດີ ມີສີລະທັມແລະຄຸນນະທັມສູງ ບໍ່ເຮັດວຽກເພື່ອຜົນປະໂຫຍດສ່ວນຕົນຫລາຍກວ່າສ່ວນລວມ, ໃນນີ້ເພື່ອໄດ້ຄັດເລື່ອກເອົາພຣະສົງທີ່ມີລະດັບການສຶກສາໃນລະດັບປະລິນຍາຕີ 4 ອົງ, ປະລິນຍາໂທ 2 ອົງ ແລະປະລິນຍາເອກ 4 ອົງ ເພື່ອມາດຳເນີນງານ.
ການຈັດຕັ້ງກຳມາທິການພົວພັນຕ່າງປະເທດຂອງສຳນັກງານອົງການພຸດທະສາສນາສຳພັນລາວ ເປັນບ້າວກ້າວໃໝ່ທີ່ສຳຄັນ ແລະເປັນໂສມໜ້າໃໝ່ທາງປະຫວັດສາດຂອງອົງການຄະນະສົງລາວ ທີ່ຈະເຮັດໜ້າທີ່ເສີມສ້າງສາຍພົວພັນມິດຕະພາບກັບບັນດານານາປະເທດທີ່ມີການເຄື່ອນໄຫວວຽກງານທາງພຸດທະສາສນາຮ່ວມກັນແລະວຽກງານອື່ນໆທີ່ກ່ຽວຂ້ອງ ພຣະສົງລາວ ຈະໄດ້ເຮັດໜ້າທີ່ສາຍພົວພັນທາງສະມະນະທູດໃນເວທີສາກົນ ເປັນຕົ້ນວ່າ ການເຂົ້າຮ່ວມປະຊຸມນານາຊາດ, ການຈັດປະຊຸມນານາຊາດ, ການເຜີຍແຜ່ຫລັກທັມຄຳສອນທາງພຸດທະສາສນາ, ການພົວປະແລກປ່ຽນຄວາມຮູ້ທາງພຸດທະສາສນາຕະຫລອດຮອດປະເພນີວັດທະນະທຳອັນດີງາມຂອງຊາດຕົນຄຽງຄູ່ກັບພັກແລະລັດຖະບານ ເພື່ອແລກປ່ຽນແລະຖອດຖອນບົດຮຽນກັບນານາຊາດ.
ຂອບໃຈຮູບພາບຈາກ: ເພຈ ວັດໃໝ່ໂຊກຄຳ ແລະກະຄະກຳມະການພົວພັນຕ່າງປະເທດ ສູນກາງ ອພສ